अब उसे कैसे निकाला जाये कमरे से। घरवालों ने सोचते-विचारते एक उपाय निकाला। बाजू का घर भाटिया परिवार का था। उस घर का एक लड़का शोणित का हमउम्र अथक भाटिया था। दोनों में गहरी दोस्ती थी। भाटिया परिवार अब यहां से शिफ्ट होकर शहर के दूसरे एरिया में चला गया था, तब भी उनमें पारिवारिक मित्रता कायम थी। इसी तरह दोनों बच्चों का स्कूल एक नहीं था, तब भी उनके बीच निकटता बनी हुई थी और वे एक दूसरे के अंतरंग थे। अत: तय हुआ कि अथक ही आकर कुछ कमाल दिखा सकता है। वह आवाज लगायेगा तो शोणित अनसुना नहीं कर पायेगा।